মড়ার উপর খাঁড়ার ঘা! হুড়মুড়িয়ে ভেঙে পড়ল পাক সেনার হেলিকপ্টার

ওয়েব ডেস্ক: বন্যায় ইতিমধ্যে বিপর্যস্ত পাকিস্তান (Flood In Pakistan)। এর মধ্যে ফের দুর্ঘটনা পাক-ভূমে। ফের ভেঙে পড়ল পাক সেনার হেলিকপ্টার (Pakistan Helicopter Crash)। উত্তর পাকিস্তানের গিলগিট-বালতিস্তান অঞ্চলে ঘটে এই দুর্ঘটনা। সোমবার সকালে সেখানে পাক সেনার একটি হেলিকপ্টার মাঝ আকাশে আচমকা নিয়ন্ত্রণ হারিয়ে মাটিতে ভেঙে পড়ে। পাকিস্তান সেনা (Pakistan Army) জানিয়েছে, দুর্ঘটনায় হেলিকপ্টারে থাকা পাঁচজনই নিহত হয়েছেন।

পাক সেনার এক বিবৃতিতে বলা হয়েছে, এমআই-১৭ মডেলের হেলিকপ্টারটি নিয়মিত প্রশিক্ষণ দেওয়ার ক্ষেত্রে ব্যবহৃত হত। তবে ওড়ার সময় আকাশে প্রযুক্তিগত ত্রুটি দেখা দিলে সেটি ভেঙে পড়ে, এমনটাই জানা গিয়েছে পাক সেনার প্রাথমিক তদন্তে। এতে দুইজন পাইলট, দুইজন ক্রু এবং একজন ফ্লাইট ইঞ্জিনিয়ারের মৃত্যু হয়েছে বলে জানা গিয়েছে।

আরও পড়ুন: ভূমিকম্পে তছনছ আফগানিস্তান! মাটি চাপা পড়ে মৃত ৬০০-র বেশি

পুলিশ সূত্রে জানা গিয়েছে, দুর্ঘটনাটি ঘটে দিওমির জেলার একটি পার্বত্য পর্যটন এলাকায়। এদিন স্থানীয় সময় সকাল ১০টার দিকে হেলিকপ্টারটি একটি প্রস্তাবিত নতুন হেলিপ্যাডে পরীক্ষামূলক অবতরণের চেষ্টা করছিল। প্রাথমিকভাবে জানা গিয়েছে, যান্ত্রিক ত্রুটি বুঝতে পেরে কপ্টারটি ল্যান্ড কুরতে চেয়েছিলেন পাইলটরা। তবে তাতে তাঁরা সফল হননি।

উল্লেখ্য, কয়েক সপ্তাহ আগেই পাকিস্তানের খাইবার পাখতুনখোয়া প্রদেশে বন্যা ত্রাণ বিলি এবং উদ্ধারকাজ চালানোর সময় পাক সেনার আরেকটি এমআই-১৭ হেলিকপ্টার দুর্ঘটনার কবলে পড়ে। বন্যা বিপর্যস্ত এলাকায় আচমকা ভেঙে পড়ে কপ্টারটি। তাতেও পাঁচজন পাকিস্তানি সেনা সদস্য প্রাণ হারান।

তবে এই জোড়া দুর্ঘটনা নয়, গত কয়েক বছরে একাধিক প্রাণঘাতী হেলিকপ্টার দুর্ঘটনা ঘটেছে পাকিস্তানে। ২০২২ সালে দক্ষিণ-পশ্চিমাঞ্চলীয় বেলুচিস্তানে বন্যা ত্রাণ অভিযানের সময় একটি সেনা হেলিকপ্টার বিধ্বস্ত হয়ে সেনাবাহিনীর শীর্ষ কমান্ডারসহ ছয়জন নিহত হয়েছিলেন।